kardosdrur/scandi-wiki huggingface dataset:
Stephan Hofgaard Cordsen

Stephan Hofgaard Cordsen (22. oktober 1727 – 17. januar 1800) var en dansk justitiarius i Højesteret

Cordsen var en søn af Claus Cordsen (død 1740) og Gertrud født Hofgaard (død 1766), blev født i Horsens, blev 1745 dimitteret fra sin fødebys latinskole, 1748 juridisk kandidat, 1754 assessor i Hofretten, 1759 assessor i Højesteret, 1762 justitsråd, 1769 etatsråd, 1776 konferensråd og 1790 vicejustitiarius i Højesteret, en hidtil ukendt stilling, der tildeltes ham som en anerkendelse af den udmærkede duelighed, hvormed han konstant havde udført sin gerning.

1793 blev han, der besad megen litterær dannelse og ejede et ret betydeligt bibliotek, medlem af Det kongelige danske Selskab for Fædrelandets Historie, og 1794 udnævntes han til justitiarius i Højesteret, efter at han gentagne gange under vakancer havde godtgjort sin evne til at beklæde denne stilling.

1799 blev han efter eget ønske afskediget på grund af en stærkt udviklet tunghørighed og samtidig udnævnt til gehejmekonferensraad.

Bogsamlere fra Danmark
Personer i oplysningstiden
Højesteretspræsidenter fra Danmark
Danskere i 1700-tallet
Personer i Dansk Biografisk Leksikon
Dommere i Hofretten (Danmark)
Konferensråder fra Danmark
Østeuropæisk Børnehjælp

Østeuropæisk Børnehjælp, (EECA – East European Children Aid) er en humanitær NGO-organisation, der formidler hjælp til fattige familier i Rumænien og Letland. Ideen til at yde nødhjælp til Østeuropa opstod som en reaktion på de ringe vilkår institutionsbørn i Rumænien var udsat for i begyndelse af 90'erne.

Organisering 
Organisationen er etableret som en forening man kan tilslutte sig via medlemskab. Østeuropæisk Børnehjælp ledes af en bestyrelse, der afholder 4 – 6 bestyrelsesmøder om året. Derudover afholdes en årlig generalforsamling.

Medlemskab og opgaver 
Organisationen har omkring 100 medlemmer, fortrinsvis i Syd- og Sønderjylland, hvoraf ca. 25 yder frivillig praktisk arbejde i form af indsamling af effekter, der kan genbruges i landene. De frivillige arbejder tillige med sortering, rengøring og småreparation og når der er tilstrækkeligt til en transport, sendes en container af sted. Der afsendes op til 8 – 10 containere om året.

Opfølgning 
Der sker en løbende evaluering, ligesom der foretages følgerejser for, dels at følge op uddelingen af det tilsendte materiale, og dels skabe nye kontakter og vurdere det fortsatte behov. Efter hver transport udfærdiges rejserapport, der er offentlig tilgængelig på foreningens hjemmeside.

Økonomi 
Efter at landene er blevet medlem af EU ydes der ikke længere transporttilskud fra udenrigsministeriet. Foreningen forsøger at dække transportudgifter ved hjælp af tips- og lottomidler og frivillige bidrag.

Hjemmeside 
 eeca.dk 

Ngo'er
Internationale solidaritetsbevægelser
Østeuropa
Holger Christian Reiersen

Holger Christian Reiersen (14. september 1746–16. december 1811) var en dansk kancellideputeret, farfar til Christian Frederik Reiersen.

Reiersen var en søn af kommandørkaptajn Christian Reiersen (11. august 1710–17. maj 1764) og Catharine Christiane, født Jacobæus (28. maj 1723–26. september 1780).

Han blev 1771 kancellist i danske Kancelli, 1778 2. ekspeditionssekretær sammesteds, 1787 assessor i Kancellikollegiet, 1788 desuden 1. ekspeditionssekretær, 1790 deputeret i Kollegiet, udnævntes desuden ved dettes omorganisation 1799 til chef for dets 4. departement og blev 1. deputeret i begyndelsen af 1804, men afgik senere samme år.

Han havde 1774 fået titel af kancellisekretær, 1779 af kancelliråd, 1783 af justitsråd, 1793 af etatsråd og 1804 af konferensråd. Fra 1793 var han medlem af Det kongelige danske Selskab for Fædrelandets Historie.

Han ægtede 1786 Charlotte Christine Studsgaard (25. august 1763–18. august 1810), en datter af biskop Christian Beverlin Studsgaard og Charlotte, født Hoe.

Kilder 
  Biografi af Georg Kringelbach

Kollegiedeputerede fra Danmark
Konferensråder fra Danmark
Personer i Dansk Biografisk Leksikon
Artikler fra 1. udgave af Dansk biografisk leksikon
Holger Christian
Skúli Thorlacius

Skúli Thórðarson Thorlacius (født 10. april 1741, død 30. marts 1815) var en islandsk filolog.

Thorlacius blev født på gården Teigur i Rangárvalla Syssel på Island af forældrene administrator Thórður Brynjólfsson og Kristín Sigurðsdatter; det latiniserede tilnavn viser tilbage til oldefaderen biskop Thórður Thorláksson. Efter at være dimitteret fra Skalholt Skole 1758 studerede Thorlacius ved Københavns Universitet, hvor han 1765 tog teologisk eksamen og 1768 opnåede magistergraden. Efter 1769-77 at have været rektor ved Kolding Latinskole forflyttedes han til vor Frue Skole (Metropolitanskolen) i København, hvor han virkede, til han afgik 1803.

Thorlacius havde 1770 ægtet Agatha Riisbrigh (død 1825), datter af præsten Hans Christian Riisbrigh. 1780 var han blevet udnævnt til gehejmearkivar, men frabad sig denne stilling og fik samtidig titel af justitsråd; samme år blev han medlem af den Arnamagnæanske Kommission, 1789 medlem af Videnskabernes Selskab og i 1793 medlem af Det kongelige danske Selskab for Fædrelandets Historie.

Thorlacius havde blandt sine samtidige ry som en udmærket latinsk digter, hans videnskabelige virksomhed omfatter dog den gamle nordiske litteratur. Som rektor i København udgav han som skoleprogrammer en række herhenhørende latinske afhandlinger (Antiqvitatum borealium observationes miscellaneæ I-VII, 1788-1801), blandt hvilke kan fremhæves en undersøgelse over de gamle nordboers ægteskab, hvorimod den versfortolkning, som danner indholdet for de fleste andre, til dels ikke har kunnet bestå for kritikken. Da ved Gerhard Schønings død den store folioudgave af Heimskringla manglede en leder, indtrådte Thorlacius i Schønings plads og fuldendte det påbegyndte 3. bind (1783), hvorefter han udarbejdede fortsættelsen, således at Sverres Saga, der udgør næsten hele 4. bind, var rentrykt 1795, men Københavns brand samme år og flere påfølgende uheld gjorde, at bindet først 1813, efter at arbejdet var gået over på andre hænder, kunne fuldendes.

Filologisk antikvariske afhandlinger af ham findes i Videnskabernes Selskabs Skrifter, Skandinavisk Musæum og Antikvariske Annaler.

Thorlacius var en mand af gammeldags strenghed, som synes, vistnok med rette, at have nydt større anseelse for lærdom end for fremragende begavelse.

Kilder 
 
 Litteratur-Tidende, 1815, s. 201 ff.
 P. Pétursson, Hist. eccles. Island, s. 412 ff.
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814.
 A.D. Jørgensen, De danske Rigsarkivers Historie, s. 87 f.

Filologer fra Island
Historikere fra Island
Medlemmer af Videnskabernes Selskab
Islændinge i 1700-tallet
Islændinge i 1800-tallet
Danskere i 1700-tallet
Danskere i 1800-tallet
Artikler fra 1. udgave af Dansk biografisk leksikon
Rektorer fra Kolding Gymnasium
Rektorer ved Metropolitanskolen
Jørgen Kierulf

Jørgen Kierulf (31. august 1757 – 29. september 1810) var en dansk historiker og litteraturkritiker.

Jørgen Kierulf blev født i Hasle i Århus Stift, hvor faderen, Peder Sørensen Kierulf, var sognepræst. Han dimitteredes fra Viborg Skole til Københavns Universitet 1775. Knud Lyne Rahbek var blevet student samme år, og mellem ham og Kierulf knyttedes straks et venskabsforhold, der aldrig skulle blive brudt. Sammen med Rahbek og andre venner dyrkede Kierulf kunst og litteratur, men forsømte derfor ikke historiske og filologiske studier; han tog filologisk eksamen 1778 og disputerede 1790 for den filosofiske doktorgrad.

Kierulf var nogen tid (1783-85) redaktør af de berlingske Nyeste Efterretninger om lærde Sager, desuden medarbejder ved Rahbeks forskellige tidsskrifter. 1792 udnævntes Kierulf til overordentlig professor i historie; posten var dog uden løn, indtil professoratet i statistik kunne forenes dermed 1797. Han blev i 1795 medlem af Det kongelige danske Selskab for Fædrelandets Historie.

Kierulf tyngedes næppe af stor lærdom, i alt fald kom den ikke til at sætte frugt i andre skrifter end nogle universitetsprogrammer og lærebøger; men hans forelæsninger var omhyggelige og i formen tiltalende. Bekendt for sin litterære dannelse og en vis renhed i smagen blev Kierulf udnævnt til medlem af Teaterkommissionen 1794. Han viste under denne virksomhed, at hans æstetiske standpunkt i flere henseender var snævert og præget af en ældre tids fornuftighed; hos den velvillige, blide mand savnede man desuden den for en sådan post nødvendige karakterkraft.

Sorgen over Københavns bombardement i 1807, der samtidig bragte ham materielle tab, nedbrød hans helbred, og han døde i 1810.

Kieulf var gift med Charlotte Amalie født Fischer (gift 1793 død 1820).

Kilder 
 Holger Ehrencron-Müller, Forfatterlexikon omfattende Danmark, Norge og Island indtil 1814
 Lærde Efterretninger, 1810, s. 535 f.
 F.E. Hundrup, Biografiske Efterretninger om philologiske Candidater, s. 15.
 Steenstrup, Historieskrivningen i Danmark i det 19. Aarhundrede.

Historikere fra Danmark
Litteraturhistorikere fra Danmark
Filologer fra Danmark
Chefredaktører fra Danmark
Personer i oplysningstiden
Danskere i 1700-tallet
Danskere i 1800-tallet
Personer fra Aarhus
Medlemmer af Videnskabernes Selskab
Personer i Dansk Biografisk Leksikon
Det Kongelige Teaters direktører
Dansksprogede forfattere fra Danmark
Jørgen
Halvor Andersen

Halvor Andersen (1745 – 19. marts 1810) var en norsk revisor i danske Kancelli og bogsamler.

Halvor Andersen blev født på gården Vestre Balke på Toten og døbt 21. marts 1745. Forældrene hed Anders Balke og Kari Halvorsdatter. Han blev 1771 kopist ved skifteretten i Københavns Hof- og Stadsret, 1777 fuldmægtig ved samme Skiftekommission og 1793 revisor i det danske Kancelli. 1805 fik han kancelliråds titel og døde ugift i København.

Han havde efterhånden erhvervet en værdifuld samling af bøger (over 15.000 bind) og håndskrifter, væsentlig af historisk og statistisk indhold, samt en del antikviteter og naturalier, hvilket han allerede ved testamente af 21. marts 1786 skænkede til et eventuelt Universitet i Norge, dog at det indtil videre skulle opbevares ved det Deichmanske bibliotek i Christiania. Da udsigterne for Universitetets oprettelse svandt hen, samt af hensyn til en i 1798 anerkendt datter og hendes moder bestemte han ved en kodicil af 15. august 1807, at kun de af hans bøger skulle tilfalde det Deichmanske bibliotek, som dette ikke førhen ejede, eller hvori fandtes tilskrevne oplysninger og berigtigelser.

Året efter hans død oprettedes imidlertid det norske Universitet, og påstand nedlagdes nu fra dettes side om at få hele samlingen udleveret, hvilket skifteretten 1812 bifaldt, hvorhos en godtgørelse og en pension i 1813 bestemtes at skulle udbetales datteren og hendes moder.

Andersen var Det kongelige danske Selskab for Fædrelandets Historie og har leveret et bidrag til Nye Danske Magazin 2. og 3. bind.

Kilder 
 Holger Ehrencron-Müller, Forfatterlexikon omfattende Danmark, Norge og Island indtil 1814
 Nicolaysen, Norske Stiftelser II, 3 ff. III, 57f. 842.

Embedsmænd fra Danmark
Embedsmænd fra Norge
Bogsamlere fra Norge
Samlere fra Norge
Personer i oplysningstiden
Danskere i 1700-tallet
Danskere i 1800-tallet
Personer i Dansk Biografisk Leksikon
Kaptajn (militær)

Kaptajn (: caput for 'hoved') er en officersgrad i en hær eller i et luftvåben over premierløjtnant og under major. En kaptajn i en hær bestrider ofte stillingen som kompagni-, batteri- eller eskadronchef (infanteri, artilleri, panser).

Tidligere brugtes titlen ritmester for kaptajner ved kavaleriet. Denne titel afskaffedes 1951.

Kaptajnsgraden svarer til graden kaptajnløjtnant i Søværnet.

I Forsvarets Sundhedstjeneste vil reservelæger, reservetandlæger og reservedyrlæger af 1. grad bære kaptajnsdistinktioner.

I Hærhjemmeværnet er en kaptajn kompagnichef og i Flyverhjemmeværnet en eskadrillechef. Kaptajn er den højeste ulønnede grad i Hjemmeværnet.

Kaptajner i Hjemmeværnet kan også gøre tjeneste ved regions- og distriktsstabe som stabsofficerer og bestride stillinger i den frivillige stab som forbindelsesofficer, efterretningsofficer, operationsofficer, distriktslæge, afsnitsleder eller chef for den frivillige stab.

Kaptajn svarer i Storbritannien til Flight Lieutenant i RAF, og i Tyskland til Hauptmann i Bundeswehr.

I den romerske hær svarede de lavest rangerende centurioner til kaptajner.

Kilder 

Militære titler
Stillingsbetegnelser
Titler i Rangfølgens klasse 5
Kaptajn (transport)

Kaptajn (: caput for 'hoved') benævner den person, der har ansvaret for et fartøj (skib, rumskib, luftskib eller fly), i daglig tale skipper. På større fartøjer rangerer kaptajnen som øverste officer i besætningen.

Stillinger til søs
Skibsterminologi
Stillingsbetegnelser
Kaptajn (sport)

En kaptajn eller anfører på et sportshold er holdets leder på banen.

Fodbold 

Anføreren eller kaptajnen på et fodboldhold er den spiller, der vælges til holdets leder på banen. Det er ofte en af de ældre eller mere erfarne spillere på holdet, eller en spiller, der på anden måde har stor indflydelse på spillet. Anføreren kendes ved at bære et armbind.

Ishockey 

En kaptajn i ishockey er en spiller der udfylder en rolle svarende til en anfører i fodbold. Undertiden kaldes han derfor også for anfører. Kaptajnen kan kendes ved at han har et "C" på brystet. Bogstavet "C" kommer af det engelske ord Captain. Kaptajnen er den eneste spiller der må diskutere regelfortolkninger med dommeren. Udover kaptajnen må hvert hold stille med to alternative – sommetider kaldet assisterende kaptajner. Disse spillere kendes ved at de har et "A" på brystet. Såfremt kaptajnen ikke er på isen kan én af disse alternative kaptajner udfylde kaptajnens rolle. En målmand kan ikke være kaptajn.

Kaptajnen er en naturlig lederskikkelse på holdet og forventes ofte at repræsentere holdet overfor pressen, samt være et bindeled mellem spillere og klubbens ledere.

Referencer 
 Fodboldloven 2007/2008 

Fodboldregler
Ishockeyhold
NOHAB

NOHAB (egl. Nydqvist & Holm AB, fra 1974 AB Bofors-Nohab) var en svensk industrivirksomhed fra Trollhättan.

NOHAB kan spore sin historie tilbage til 1847, hvor det blev grundlagt som Trollhättans Mekaniska Verkstad af Antenor Nydqvist, Johan Magnus Lidström og Carl Olof Holm, og endte sit liv efter utallige ændringer i 1986.

Virksomheden leverede lokomotiver til DSB igennem en længere årrække, herunder Litra MV, Litra MY, Litra MX og Litra MZ.

Togproducenter
Køretøjsproducenter fra Sverige
Etableret i 1847
Ophørt i 1986
Rødding-Løvel-Pederstrup Pastorat

Rødding-Løvel-Pederstrup Pastorat er et pastorat i Viborg Østre Provsti i Viborg Stift. Pastoratet ligger i Viborg Kommune. 

Før kommunesammenlægningen i 2007 lå pastoratet i Tjele Kommune; indtil Kommunalreformen i 1970 lå det i Nørlyng Herred i det daværende Viborg Amt.

Rødding-Løvel-Pederstrup Sognekommune 
Fra 1842 til 1970 var Rødding-Løvel-Pederstrup en sognekommune i Nørlyng Herred i det oprindelige Viborg Amt.  

Fra 1970 til 2006 var pastoratet en del af Tjele Kommune, og i 2007 kom sognene til Viborg Kommune.

Eksterne henvisninger 
Pastoratets egen hjemmeside

Referencer 

Pastorater i Viborg Stift
Pastorater i Viborg Østre Provsti
Kommuner i Viborg Amt (før 1970)
Noreia

Noreia er navnet på en forsvunden by i Østalperne. Julius Cæsar giver indtryk af, at Noreia var hovedstaden i kongeriget Noricum. Plinius den Ældre (23 – 79 e.v.t.) regnede Noreia blandt de byer, som var gået under. Flere steder i Kärnten og Steiermark i Østrig har været overvejet som stedet, men hvor Noreia virklig lå er aldrig bevist.

I 1929 troede man at Noreia var fundet i den lille landsby St. Margarethen am Silbersee, i Steiermark. Den 26. december 1930 blev St. Margarethen omdøbt til Noreia, men nu ved man at fundet fra Noreia (St. Margarethen) stammer fra middelalderen. Blot nogle få kilometer fra Noreia (St. Margarethen) ligger Neumarkt in Steiermark, hvor man allerede i det 18. århundrede formodede Noreia lå.

Noter 

Byer i Østrig
Noricum
Kritik og Antikritik

Kritik og Antikritik (fuld titel Kritik og Antikritik eller Anmeldelelser og Bedømmelser af de nyeste Indenrigske Skrifter, udgiven af et Selskab) var et dansk tidsskrift der blev udgivet i perioden 1788-1796.

Bladet blev stiftet af Johan Clemens Tode i 1787 som ønskede et blad der kunne modsvare det førende litteraturkritiske tidsskrift de Lærde efterretningers monopol på anmeldelelsen af litteratur. En af hans klagepunkter mod Lærde efterretninger var at bladet ikke optog modsvar fra forfattere hvis skrifter havde været anmeldt, dvs antikritik. Johan Clemens Tode var en mere konservativ natur end det recensentsselskab der havde overtaget Lærde efterretninger, men han var ikke partigænger, og bladet var derfor i starten anset som et uafhængigt tidsskrift.

I nogle år førte Tode sin kamp i Kritik og Antikritik, men efterhånden antog tidsskriftet en karakter, som ikke tiltalte ham. En kreds af konservative teologiske medarbejder fik en afgørende indflydelse på redaktionen, og det medførte, at Tode udtrådte af den i begyndelsen af 1790, skønt han vedblev at levere bidrag til udgangen af året. Redaktionen overtoges af Jens Winther Bentzon som havde posten indtil 1795 hvor Frederik Ekkard blev udnævnt til chefredaktør. Bladet nedlagdes i 1796. En fortsættelse med titel Kritisk og Antikritisk Journal for Litteraturen i de Danske Stater udgaves af Ekkard, men det gik ind efter en enkelt årgang.

Kilder 
 Johan Tønnesson, "Opplysning, Åpenbaring og Ambivalens – Diskursiv kosmologi i en bokanmeldelse i Kritik og Antikritik fra 1792", s. 122-154 i: Eivind Tjønneland (red.), Opplysningens Tidsskrifter – Norske og danske periodiske publikasjoner på 1700-tallet, Fakbokforlaget, 2008. .
 Fr. Rønning, Rationalismens Tidsalder, IIIa, 1896, s. 162ff.

Eksterne henvisninger 
 Alle årgange af Kritik og Antikritik findes på Google Books (Hæfte 5 1790 findes her under fejlagtig titel).

Tidsskrifter fra Danmark
Tidsskrifter om litteratur
Etableret i 1787
Ophørt i 1796
Wrath (album)

Wrath er Lamb of Gods femte studiealbum, som udkom 26. februar 2009. Første single fra albummet er Set to Fail.

Eksterne henvisninger 
 

Album fra 2009
Wrath

Wrath har flere betydninger:
 Wrath (band fra USA) – et band fra USA
 Wrath (band fra Sydafrika) – et band fra Sydafrika
 Wrath (album) – et Lamb of God-album fra 2009
 Wrath (film fra 1917) – en stumfilm fra 1917
Abbas Hassan

Abbas Hassan (født 10. maj 1985 i Libanon) er en svensk fodboldmålmand, der spiller for Al-Nejmeh i Libanons bedste række.

Han var udlejet til AaB i sæsonen 2009/2010, men fik ikke en fast aftale og måtte dermed vende hjem til IF Elfsborg igen uden en eneste officiel kamp for AaB's førstehold. Umiddelbart efter han vendte tilbage til IF Elfsborg skiftede han til IFK Norrköping.

International karriere 
Hassan har (pr. 25. marts 2013) spillet 12 kampe for Libanons landshold. Han debuterede den 22. januar 2012 imod Irak. Hassan spillede en rigtig fornem debut, og det lod den tidligere Real Madrid træner og nuværende træner for Irans fodboldlandshold også mærke til, da han kom med følgende udtalelser om Hassan efter kampen: En ny international helt er blevet født i dag! For mig, blev resultatet Abbas Hassan 1 - Iran 0.

Referencer

Eksterne henvisninger 
 Abbas Hassan  på IF Elfsborg
 Abbas Hassan på SvFF

Fodboldspillere fra Sverige
Fodboldspillere fra IF Elfsborg
Fodboldspillere fra AaB
Fodboldspillere fra IFK Norrköping
Fodboldspillere fra Örgryte IS
Livry (Calvados)

Livry er en kommune i Calvados departmentet i Basse-Normandie regionen i det nordvestlige Frankrig.

Seværdigheder 
Det fredede chapelle de Saint-Sulpice ligger i kommunen.

Eksterne kilder/henvisninger 

 Livry på l'Institut géographique national 

Byer i Calvados
Store Rugtved

Store Rugtved er en herregård, beliggende ca. 15 km syd for Sæby, i Albæk Sogn i Frederikshavn Kommune. Hovedbygningen er opført 1855. Samtidig blev avlsgården nedrevet og gården er i dag på 50 hektar.

Rugtved Borg 
Kong Valdemar Atterdag erhverede borgen Rugtved, der skal have været af betydelig størrelse. Den havde før den tid antagelig tilhørt Claus Limbek. Senere udkøber dronning Margrethe 1. yderligere andre arvingers rettigheder, men sidenhen blev den pantsat. I 1393 skænkede dronningen for sin sjælemesse Rugtved til Børglum bispestol. Det skete dog med den betingelse, at "bygningen, både sten og træ, som nu er på nævnte gård Rugtved, straks skulle nedbrydes og bruges til domkirkens bygning i Børglum". Hermed ville dronningen sikre, at borgen ikke i fremtiden kunne bruges af kronens fjender.

Voldstedet 
Fra den gamle borg er bevaret et stort voldsted, der dog er delvist ødelagt i 1800-tallet. De arkæologiske undersøgelser har sandsynliggjort, at borgen blev opført i begyndelsen af 1300-tallet, og den således har haft sit stærke befæstningsanlæg før de urolige år under holstenervældet i 1330'erne.

Ejere af Store Rugtved 
 (ca. 1300-1393) Kronen
 (1393-1536) Børglum bispestol
 (1536-1544) Kronen
 (1544-1576) Hans Eilersen Jyde
 (1576-1585) Otte Banner
 (1585-1604) Ingeborg Skeel (enke)
 (1604-1608) Otte Banner og Ingeborg Skeels arvinger
 (1608-1611) Hans Axelsen Arenfeldt (I. Skeels fætter)
 (1611-1658) Jørgen Arenfeldt (søn)
 (1658-ca. 1662) Ellen Arenfeldt(datter)
 (ca. 1662-1675) Manderup Parsberg (ægtemand)
 (1675-1683) Manderup Parsbergs arvinger (?)
 (1683-1684) Jens Poulsen Kolding
 (1684-1698) Peder Hansen Müller
 (1698-1699) Ebbe Ulfeldt Gjedde (svigersøn)
 (1699-1725) Kirsten Hansdatter, Søren Nielsen Müller m.fl. (?)
 (1725-1750) Jens Müller (Karen Hansdatters søn)
 (1750-1780) Peder Reedtz
 (1780-1791) Holger Reedtz-Thott (søn) 
 (1791-1818) Jens og Niels Andersen Steenild
 (1818-1847) Anders Christensen Steenild (nevø)
 (1847) Otto Reedtz-Thott
 (1847-1886) Johan Heinrich Ahnfeldt
 (1885-1895) Enke Fru Ahnfeldt
 (1895-1905) Johan Heinrich Ahnfeldt (søn)
 (1905-1907) A. Dons
 (1907-?) Ole Rasmussen
 (?-1956) Christian Rasmussen (søn)
 (1956-?) Jens Larsen

Herregårde i Frederikshavn Kommune
Herregårde i Hjørring Amt
Voldsteder i Hjørring Amt
Ian McDiarmid

Ian McDiarmid (født 11. august 1944) er en skotsk skuespiller, der blandt andet er kendt for sin rolle som Palpatine fra Star Wars-filmene.

Udvalgt filmografi 
Star Wars Episode VI: Jediridderen vender tilbage (1983)
Sleepy Hollow (1999)
Star Wars Episode I: Den usynlige fjende (1999)
Star Wars Episode II: Klonernes angreb (2002)
Star Wars Episode III: Sith-fyrsternes hævn (2005)
Star Wars Episode IX: The rise of skywalker (2019)

Eksterne henvisninger 

 

Skuespillere fra Skotland
Fuldrigger (spil)

Fuldrigger er et brætspil som er udgivet af Dan-Spil og KE Leg i 1987. Spillet er lavet af grafiker Ole Bent Mogensen og gymnasielærer Jens Erik Bjørn Hansen .

I spillet styrer man en større handelsflåde og sejler verden rundt, mens man handler med alt fra sølv til slaver. Samtidigt kan man befæste sine havneanlæg og slås med pirater.

Fuldrigger kan spilles af 2-4 spillere fra 7 år og opad.

I 1987 blev Fuldrigger kåret til Årets Familiespil af Legetøjsbranchens Fællesråd.

Referencer

Eksterne henvisninger 
 Fuldrigger  på BoardGameGeek.com

Brætspil
Polyrytme

En polyrytme opstår når to eller flere uafhængige rytmer bliver spillet samtidig. Et eksempel kan være når der spilles tre jævne slag mod fire jævne slag over en lige lang tidsperiode, for eksempel  en takt. Andre eksempler kan være 3:4, 5:4, 7:4 og så videre.

Polyrytme er meget brugt i afrikansk musik og i jazz, og hos komponister som for eksempel Aaron Copland. Men der er også eksempler på brug af polyrytme inden for rock, for eksempel Queen og Frank Zappa. Trommeslagerne Mickey Hart fra Grateful Dead og Bill Bruford fra Yes har været eksponenter for brug af polyrytme inden for rock.

Eksempler 
Det følgende er et eksempel på 2 mod 3 polyrytme hvor hver boks repræsenterer en tidsenhed og tiden går fra venstre mod højre. Hvert slag er angivet med et X.

Følgende er et eksempel på 3 mod 4 polyrytme:

Eksterne henvisninger 
 Artikel af St.A. Taylor: "Ligeti, Africa and Polyrhythm" i the world of music, vol. 45(2) – 2003  – (pdf; 466 kB)

Lytteprøver
 
 

Musikteori
Musikudtryk
Minimalistisk musik